Súradnice: 41°34′48″S 23°46′19″V﻿ / ﻿41,580°S 23,772°V﻿ / 41.580; 23.772

**Gocedelčevska kotlovina** (bulh. Гоцеделчевска котловина, doslova *Gocedelčevská kotlina*) je geomorfologická jednotka v Blagoevgradskej oblasti v juhozápadnom Bulharsku.

Iné názvy
---------

Do roku 1950 niesla kotlina názov **Nevrokopska kotlovina** (bulh. Неврокопска котловина, doslova *Nevrokopská kotlina*). Tak ako súčasný názov, aj tento pôvodný bol odvodený od názvu mesta *Goce Delčev* (bulh. Гоце Делчев), ktoré sa v minulosti volalo *Nevrokop* (bulh. Неврокоп).

Charakteristika
---------------

### Vymedzenie a rozmery

Gocedelčevska kotlovina sa nachádza v povodí rieky Mesta, ktorá preteká stredom kotliny. Predstavuje približne strednú časť doliny rieky Mesta. Zo severozápadu a západu je ohraničená pohorím Pirin, zo severovýchodu, východu a juhovýchodu Západnými Rodopami (diel Dăbraš na severovýchode a východe, tzv. Beslenský hrebeň na juhovýchode), z juhovýchodu a juhu pohorím Stărgač. Na severnej strane sa kotlina zužuje do prielomu Momina klisura.

Na dĺžku má kotlina približne 21 km a je široká 6 km. Zaberá územie s rozlohou približne 122 km². Nadmorská výška sa na území kotliny pohybuje v rozmedzí od 460 m n. m. do 600 m n. m. pričom priemerná nadmorská výška lokality je 530 m n. m..

### Geológia, klíma, vodstvo a prírodné bohatstvo

Kotlina tvorila v minulosti dno jazera, v období pliocénu pokryté z veľkej časti riečnymi nánosmi. V kotline sa nachádzajú miesta s badateľnými pôdnymi zosuvmi ako aj alúviá, pochádzajúce z obdobia kvartéru.

Podnebie je mierne, prechodne stredomorské. Priemerná ročná teplota je 11,3°C, pričom v januári je to 0,0°C a v letnom období v júli 21,6°C. Ročný úhrn zrážok predstavuje približne 650 – 720 mm. Vetry sú obvykle západné a severozápadné. Gocedelčevska kotlovina je odvodňovaná riekou Mesta a jej prítokmi, ktorých je približne pätnásť a medzi najvýznamnejšie patria *Mătnica* (bulh. Мътница), *Nevrokopska reka* (bulh. Неврокопска река) a *Tufča* (bulh. Туфча) (pravé prítoky) a *Bistrica* (bulh. Бистрица), *Kanina* (bulh. Канина) a *Ribnovska reka* (bulh. Рибновска река) (ľavé prítoky).

V kotline sa nachádzajú vyvieračky minerálnych prameňov to pri dedinách Ogňanovo, Gărmen a Baničan. V oblasti sa vyskytujú náleziská lignitu (náleziská pri dedinách Baldevo (bulh. Балдево), Ogňanovo (bulh. Огняново) a Gărmen (bulh. Гърмен) a železnej rudy (nálezisko *Ľalevo* (bulh. Лялево)), nie sú však využívané.

### Obývané miesta a hospodárstvo

Najväčším obývaným sídlom v kotline je mesto Goce Delčev. Okrem Goce Delčeva sa v oblasti nachádza šestnásť dedín.

Oblasť je vo veľkej miere poľnohospodársky obhospodarovaná. Pestuje sa najmä tabak, ale aj zelenina, vinič, ovocie, bavlna a orechy.

Cestnou sieťou je kotlina spojená cez dolinu rieky Mesta s Razlogom, Blagoevgradom a Sofiou, cez horské sedlo Popovi livadi s mestom Sandanski a cez priesmyky v Západných Rodopoch s Plovdivom a Smoľanom.

Galéria
-------

* pohľad do severnej časti kotlinypohľad do severnej časti kotliny
* pohľad do južnej časti kotlinypohľad do južnej časti kotliny
* pohľad k najvyššej časti Stredného Pirinu cez Gocedelčevskú kotlinupohľad k najvyššej časti Stredného Pirinu cez Gocedelčevskú kotlinu
* pohľad na dedinu Gărmen, Gocedelčevskú kotlinu a Južný Pirin v pozadípohľad na dedinu Gărmen, Gocedelčevskú kotlinu a Južný Pirin v pozadí
* pohľad na dedinu Ogňanovo a severnú časť kotlinypohľad na dedinu Ogňanovo a severnú časť kotliny

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25  KIRADŽIEV, Svetlin. Enciklopedičen geografski rečnik na Bălgarija. Sofia : Iztok-Zapad. 2013. 628 s. ISBN 6191521421. S. 157. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27  KOLEKTÍV AUTOROV. Enciklopedija Pirinski kraj – TOM 1, A – M. Blagoevgrad : Redakcija „Enciklopedija". 1995. 608 s. ISBN 9549000613. S. 230. (po bulharsky)
3. 1 2 3 4 5 6 7 8 9 10 11 12 13 14 15 16 17 18 19 20 21  MIČEV Nikolaj; MICHAJLOV, Cvetko; VAPCAROV, Ivan; KIRADŽIEV, Svetlin. Geografski rečnik na Bălgarija. Sofia : Izdatelstvo "Nauka i izkuzstvo". 1980. 564 s. ISBN 9532672611. S. 152. (po bulharsky)
4. 1 2 3 4 5 6 7 8 9 10 11 12 13 14 15 16 17 18  DUŠKOV, Dobri. Pirin : geografski rečnik. Sofia : Izdatelstvo "Nauka i izkuzstvo". 1982. 208 s. ISBN 9532622311. S. 57. (po bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Gocedelčevska kotlovina**